Páll Jónsson GK , nýtt línuskip Vísis hf. í Grindavík sem er smíðað í Póllandi eftir hönnun íslenska skipahönnunar - og ráðgjafafyrirtækisins Navis , er væntanlegur til Íslands eftir nokkra daga , en skipið lagði af stað heim í gær . Skipið hefur þegar vakið eftirtekt erlendra sem innlendra útgerða . Rússnesk útgerð með höfuðstöðvar í Múrmansk er meðal þeirra sem hafa verið í viðræðum við Navis . Páll Jónsson leysir af hólmi eldra skip með sama nafni og verður tilbúið til að halda á veiðar strax og það kemur á Íslandsmið . Skipið er sérhannað til línuveiða , 45 metra langt og 10,5 metrar að breidd . Þrjú þilför eru á því og er það búið Caterpillar aðalvél . Skipið tekur um 420 kör í lest og eru fjórtán eins manns klefar í því . Samið var um smíði skipsins síðla árs 2017 og átti smíðinni að ljúka um mitt síðasta árs . Tafir hafa orðið á verkinu sem nú sér fyrir endann á . Hjörtur Emilsson , framkvæmdastjóri og eigandi Navis , var viðstaddur þegar skipinu var gefið nafn fyrir jól . Hann segir að það hafa vakið talsverða eftirtekt og fyrirtækinu borist allmargar fyrirspurnir . „ Við erum að fá fyrirspurnir víða að . Við höfum verið í viðræðum við rússneska útgerð sem sýnt hefur hönnuninni mikinn áhuga . Við erum að aðlaga teikningarnar fyrir minniháttar breytingar sem myndi henta þeim . Þeir hafa að vissu leyti aðrar hugmyndir um fyrirkomulag og við höfum verið að vinna að því . Það er ekki kominn á samningur en þetta er enn á viðræðustigi . Þessi tiltekna útgerð hefur gert út línuveiðiskip . Rússar hafa verið að leggja aukna áherslu á meðferð aflans og aukinn ferskleika og viðhorfið hefur verið að breytast þar í landi . “ Navis kom á tengslum við rússnesku útgerðina fyrir um það bil þremur árum og hafa þeir fylgst með smíði Páls Jónssonar í Póllandi . Hjörtur segir að nýr Páll Jónsson geti hentað fleirum en íslenskum útgerðum . Í skipinu séu ekki byltingarkenndar nýjungar en það komi vel út í prófunum , sé fallegt skip og vönduð smíði af hálfu pólsku skipasmíðastöðvarinnar . Þetta séu líklega þær þættir sem hafi vakið áhuga erlendra útgerða . Aðbúnaður hinn besti „ Þetta er hefðbundið línuskip . Eigendur þess vildu ekki brunnskip eða lyftu eins og er í Stormi HF , “ segir Hjörtur . Hann segir allan aðbúnað í skipinu mun betri en þekkist í flestum línuskipum í íslenska flotanum . Þriðja þilfarið sé einnig yfirbyggt sem sé ekki á þeim línuskipum sem Vísir hefur látið endurbyggja . Eins manns klefar séu fyrir alla og aðbúnaður betri en þekkst hefur . Þessir þættir hafi einnig höfðað til rússnesku útgerðarinnar . „ Mér sýnist þeim vera full alvara en málið skýrist væntanlega betur á næstu dögum eða vikum . Svona mál er samt aldrei í höfn fyrr en gengið hefur verið frá samningum . En áhuginn er klárlega fyrir hendi . “